<classify> Wakati Yanga ikiwa mgeni kwenye Uwanja wa Sokoine Mbeya dhidi ya Tanzania Prisons, Simba itakuwa mwenyeji wa Mgambo JKT Uwanja wa Taifa, Dar es Salaam.Yanga itashuka dimbani ikitoka kupoteza mchezo uliopita dhidi ya Coastal Union ya Tanga, ambapo ilikula kichapo cha mabao 2-0 katika mchezo uliochezwa mwishoni mwa wiki iliyopita kwenye Uwanja wa Mkwakwani, Tanga.Aidha, Yanga itashuka dimbani ikiwa na kumbukumbu ya kuifunga Tanzania Prisons mabao 3-0 kwenye uwanja huo Septemba mwaka jana.Kocha Mkuu wa Yanga Hans Pluijm alisema watafanya kila linalowezekana kuhakikisha wanaondoka na pointi tatu na wana kila sababu ya kushinda ili kujiweka katika nafasi nzuri ya kulitetea taji lao la ubingwa.Lakini wakati Yanga ikijipa matumaini hayo, Tanzania Prisons inaonekana kuwa vizuri hasa inapotumia uwanja huo wa kwao.Timu hizo zinatofautiana kwa pointi 12, Yanga ikiwa na pointi 39 ikiwa imecheza michezo 16 na Prisons ikiwa na pointi 27 na ikiwa imecheza michezo 15 kwa kuwa na kiporo na Azam FC.Yanga inahitaji ushindi kujihakikishia nafasi yake ya kutetea taji lakini kama itakubali kichapo huenda ikashuka na Azam FC kama itafanya vizuri katika michezo yake ijayo ikapanda.Kwa upande wa Simba mara ya mwisho kucheza na Mgambo mwaka jana iliibuka na ushindi wa mabao 2-0. Iwapo Simba itashinda mchezo huo itakuwa imezisogelea Azam na Yanga.Kocha wa Simba, Jakson Mayanja alisema lengo lao ni kuhakikisha wanashinda ili kulikaribia taji la ubingwa.Licha ya kuwa Simba na Mgambo JKT hutofautiana kwa pointi nyingi, sio timu ya kudharau kwani lolote linaweza kutokea. Mgambo inashika nafasi ya nane ikiwa na pointi 17 huku Simba ikishika nafasi ya tatu ikiwa na pointi 36.Timu nyingine zinazocheza leo ni Kagera Sugar dhidi ya Majimaji. Pia, JKT Ruvu yenye pointi 13 dhidi ya Mbeya City yenye pointi 14, huku African Sports ikiumana na Mwadui na Mtibwa Sugar itavaana na Toto Africans.  <topic>: MICHEZO 